АҞӘА, лаҵара 29 - Sputnik. Хабиб Нурмагомедов Аԥсныҟа дзааӡом ҳәа адырра ҟанаҵоит Аԥсны Аспорт азы аҳәынҭеилакы, аспортсмен именеџьер Ризвана Магомедов иажәақәа шьаҭас иҟаҵаны.
Нурмагомедов Аԥсны изыԥшын рашәара 1 Жәларбжьаратәи ахәыҷқәа рыхьчара амш азы Аҟәа астадион "Динамо" аҟны аҟазаратә-класс мҩаԥигоит ҳәа. Иазгәаҭан иара арахь даауеит ҳәа атәы шеибырҳәаз Аԥсны ахада Аслан Бжьаниеи иареи ҭелла реицәажәараан.
Еицырдыруа аспортсмен арахь дааӡом Еиду Америкатәи аштатқәеи Қырҭтәылеи иганахьала иаадырԥшыз ақәыӷәӷәара иахҟьаны. Урҭ мақарит Нурмагомедов имоу америкатәи авиза шаԥырхуа, UFC аҟны испорттә ус ишаԥырхагахо, Еиду Америкатә аштатқәа рҿы иконтрактқәа шԥыржәо, абарҭқәа азгәаҭоуп адырраҭараҿы.
"Хабиб Нурмагомедов Аԥсны жәлари аспортсменцәа ҿарацәеи иҭабу ҳәа рзааицҳауеит иаадырԥшыз азҿлымҳареи адгылареи рзы, хьаасгьы имоуп иара имч зқәымхо аҭагылазаашьа хьанҭақәа ахьцәырҵыз азы", - ҳәа ануп Аԥсны Асопрт азы аҳәынҭеилакы аацҳамҭаҿы.
Аусбарҭа аинформациа ала, Хабиб Нурмагомедов иаб ихьӡ зху аиқәԥарақәа рышкол аԥснытәи аспортсменцәа урыстәылатәии жәларбжьаратәии аицлабрақәа ирылахәразы разыҟаҵара ишазыхиоу.